976.

Na osnovu člana 49a stav 14 Zakona o porezu na dodatu vrijednost ("Službeni list RCG", br. 65/01, 38/02, 72/02, 21/03 i 76/05 i "Službeni list CG", br. 16/07, 29/13, 9/15, 53/16, 1/17, 50/17, 80/20, 59/21, 146/21, 49/22, 65/22, 140/22 i 3/23), Ministarstvo finansija donijelo je

PRAVILNIK

O EVIDENCIJI O IZVRŠENOM PROMETU INVESTICIONOG ZLATA

("Službeni list Crne Gore", br. 064/23 od 26.06.2023)

Član 1

Ovim pravilnikom propisuje se evidencija o izvršenom prometu investicionog zlata.

Član 2

Evidencija o izvršenom prometu investicionog zlata vodi se u elektronskom obliku, u skladu sa člnaom 49a stav 13 Zakona o porezu na dodatu vrijednost.

Evidencija iz stava 1 ovog člana sadrži:

 1) podatke o nabavci investicionog zlata koji obuhvataju:

 - vrstu (poluga, pločica ili zlatne kovanice), količinu i opis investicionog zlata (za poluge i pločice - masa, stepen finoće, kao i naziv proizvođača i serijski broj ako postoji, a za zlatne kovanice - država porijekla i stepen finoće),

 - broj i datum jedinstvene carinske isprave o stavljanju u slobodan promet investicionog zlata, odnosno datum nabavke investicionog zlata u Crnoj Gori,

 - naziv, odnosno ime i prezime, adresu i poreski identifikacioni broj, odnosno jedinstveni matični broj, odnosno identifikacioni broj stranog lica (poreski identifikacioni broj, odnosno identifikacioni broj naveden u dokumentu za identifikaciju) od kojeg je nabavljeno investiciono zlato,

 - vrijednosti investicionog zlata (vrijednost navedena u carinskom dokumentu, odnosno u računu ili drugom dokumentu za nabavke u Crnoj Gori);

 2) podatke o proizvodnji investicionog zlata koji obuhvataju:

 - vrstu (poluga ili pločica), količinu i opis investicionog zlata (masa, stepen finoće, kao i serijski broj ako postoji),

 - datum proizvodnje investicionog zlata;

 3) podatke o prometu investicionog zlata i prometu izvršenom preko posrednika koji obuhvataju:

 - naziv, odnosno ime i prezime, adresu i poreski identifikacioni broj, odnosno jedinstveni matični broj posrednika,

 - vrstu (poluga, pločica ili zlatne kovanice), količinu i opis investicionog zlata (za poluge i pločice - masa, stepen finoće, kao i naziv proizvođača i serijski broj ako postoji, a za zlatne kovanice - država porijekla i stepen finoće),

 - broj i datum izdavanja računa,

 - naziv, odnosno ime i prezime, adresu i poreski identifikacioni broj, odnosno jedinstveni matični broj, odnosno identifikacioni broj stranog lica (poreski identifikacioni broj, odnosno identifikacioni broj naveden u dokumentu za identifikaciju) lica kojem se vrši promet investicionog zlata.

Poreski obveznik koji vrši promet investicionog zlata na koji se ne obračunava PDV i promet investicionog zlata na koji se obračunava PDV u skladu sa Zakonom o porezu na dodatu vrijednost, treba da o tim prometima vodi posebne evidencije iz stava 2 tačka 1 al. 2 i 3 ovog člana.

Član 3

Ovaj pravilnik objaviće se u "Službenom listu Crne Gore", a stupa na snagu 1. jula 2023. godine.

Broj: 07-040/23-236/3

Podgorica, 23. juna 2023. godine

Ministar,

mr Aleksandar Damjanović, s.r.